इयां गै दिन गुजरदे गे। नैन्तू ने बिशनी दा ब्याह नोआड़ी मात्रेयां दी सलाई कन्ने इक अदकड़ जने कन्ने करने दा निश्चा करी लैता। एक दिन बिशनी ने अपनी माऊ गी ए गलान्दे सुनेया "बर ते बड़ा गै छैल ऐ, तां के ऐ जे ओदी पैल्ली लाड़ी मरी गेदी ऐ। जागत ते चौधरिएं दा ऐ नां। माराजे दे बेल्ले दी उनें गी काफी (जमीन) बी थोई दी ऐ। जागतें आले सारे ग्रां च सिर कड्ढदे न। तसीलदार, गरदौर ते ओर बी जो जो ऐहलकार ग्रां च औन्दे न सब उन्दे गै रौन्दे न। 15-20 ते काम्मे गै होंगन। दुई गल्ला ए बी ऐ जे कड़माई दे मौके तुसें गी 3000 रपे बी दुआई ओड़ङ। उऐ रपे अस एदे ब्या पर लाई ओड़गे। इयां साढ़ा खर्च बी घट्ट होग"-बस एदे अग्गें बिशनी ओर किस नेईं सुनी सकी। ओ बड़ी मुश्कलें अपनी खट्टा उप्पर पुज्जी ते चादरी च मुंह पलेटियै रोन लगी पेई।